
Въпреки че предната корица и гърбът подават като автор единствено Юлиуш 
Словацки с Анхели и Бащата на чумавите, това е богата книга, затрудняваща дори 
с чисто формалното си описание. Стриктно погледнато, авторите са трима - полският 
романтики българските полонисти Боян Пенев и Калина Бахнева, а към тях следва да 
се добавят Дора Габе и Найден Вълчев, доколкото образцовите им преводи дават ос- 
нования тук да говорим не просто за поредно издание на полска поезия, а за Дора-Та- 
бевия и Найден-Вълчевия превод съответно на Анхели и Бащата на чумавите. 

Към библиографските трудности спада и жанровото определение на книгата. 
Нейното корично и цялостното графическо оформление са примамливо-измамчиви 
(великолепен ход на издателство Сонм!), насочвайки към модерна художествена ли- 
тература. Всъщност в 270-те страници се вместват поемата Анхели (възобновено 
издание от 1925г.) с прословутия Увод и бележки на Боян Пенев (по същество това 
е солидна студия със сериозни последици за възприемането на Полския романти- 
зъм в България), поемата Бащата на чумавите от Ел-Ариш (в редактиран превод 
от Н. Вълчев) и обширната (80 страници) студия на проф. дфн К.Бахнева Изток 
- Изток, която е свързана колкото със Словацки и културата на Романтизма, толкова 
и с Боян-Пеневия прочит на абсолютната духовност, отразена в художественото 
слово. Книгата е снабдена и с резюмета на български, английски и полски език, което 
препотвъждава стойността й на пълноценно научно издание. В този смисъл издател- 


ство Сонм предлага на публиката преиздадени и непубликувани текстове, образци 

на Полския романтизъм и българското преводно майсторство, но и научни студии, 
разделени помежду си от девет десетилетия. При всичките си особености обаче не 
бих се наел да окачествя изданието нито като сборник, нито като академична или 
художествена позиция. То е едновременно всичко това и много повече, за което 
допринася и находчивата полиграфска стратегия, позволяваща книгата да краси ла- 
виците на престижните книжарници в страната. Важен елемент за пазарния изглед 
на продукта представляват съхранените от първото издание черно-бели репродукции 
от А. Гротгер и Я. Малчевски. 

На всички нива при четенето на тази книга личи почеркът на Калина Ба- 
хнева в проявленията й на изследовател, преподавател, неуморен популяризатор 
на полската култура и естет. За мен няма никакво съмнение, че изданието е ло- 
гично продължение на съставената от нея книга Западноевропейската романтика 
и нейните отражения в славянските литератури”, съдържаща лекционния курс на 
Б. Пенев от 1926-1927 г., както и авторската встъпителна студия Хуманитет. Заради 
това смятам, че двете книги не само диалогизират помежду си, но трябва да бъдат 
четени паралелно. Така много по-силно ще се откроят изходните възгледи на Боян 
Пенев за романтиката, както и самата интерпретация на научното му творчество 
от Бахнева с нейните лични методологически подходи, тематични и естетически 
предпочитания. 

Освен потенциала си да привлече любителите на славянската поезия в стра- 
ната, Уводът на Б. Пенев към Анхели е основополагащ текст за моделирането на 
образа на Полша като нация на висшата духовност и оттам - на литературата й като 
мярка за стремежите на младата българска художествена словесност. Полската душа 
със своята жива същност и с мистичните си преображения най-завършено е дадена 
в поезията на Словацки и в музиката на Шопен. - встъпителните думи в студията 
на Професора са красноречиво доказателство за личните му пристрастия към вто- 
рия пророк на Полския романтизъм, които присаждат на българска почва далеч не 
само литературния спор Мицкевич или Словацки? за меродавната фигура - изрази- 
тел на полската памет и предчувствия. Въпреки че никъде не се правят сравнения 
с българската литература, нито се намеква за паралели към родната действителност, 
студията е полезна в исторически план не само заради плътния портрет на творчест- 
вото на Словацки. Нейният патос позволява днес много по-ясно да се отговори на 


въпроса какво стои зад очарованието на Боян Пенев от полските романтици и защо 


1 Пенев, Б. Западноевропейската романтика и нейните отражения в славянските литератури. 
Съставителство и встъпителна студия: К. Бахнева. София: УИ Св. Климент Охридски, 2013, 296 стр. 

той се вдъхновява така силно от техния мистицизъм и блянове? Става дума за една 
първооснова, сиреч за една неизменна мисъл: мисълта за родината (при Словацки, 
с.9). С други думи, дори най-съкровените видения и търсения, най-дълбоко осмис- 
леният религиозен плам в постановките на българския литературовед въздействат 
именно когато са подчинени не на индивидуалното прозрение или спасение, а на 
отечеството. От друга страна, преиздаването на Анхели без предговора и бележките 
на Б. Пенев би разрушило представата за оригиналния контекст, в който възниква 
преводът на Дора Габе. 

На свой ред новата поява на българския Анхели сама по себе си носи облекче- 
ние. Десетилетия наред студентите от Факултета по славянски филологии на Софий- 
ския университет изучаваха поемата чрез труднодостъпни издания. Тази практическа 
спънка вече е отстранена, като при това младите слависти получават шанс за работа 
с класическата творба в модерен книжен формат - факт, който често е бил подценя- 
ван при обучението на българските филолози. След опитите за превод на българ- 
ски език на фрагменти от Полска псалмодия от Веспазиан Коховски Анхели между 
другото увенчава типично полските опити за създаване на стилизирано библейско 
слово - между повествованието в Петокнижието и славословията на Псалтира, пое- 
зията и прозата, историческата тематика и пророческия патос. Тази безспорно трудна 
проблематика не може да бъде усвоена без конкретни художествени примери. Извън 
тясното поле на славистиката стилът на Анхели крие неподозирано предизвикател- 
ство към читателите на Джон Толкин, които ще могат да съпоставят редица глави от 
Силмарилион в прекрасния превод на Любомир Николов с предхождащ славянски 
образец от ХІХ и неговата българска версия от началото на ХХ век. 

За разлика от Анхели, Бащата на чумавите заема много по-скромно място 
като обем и коментари. Преводът на Н. Вълчев обаче е отлично допълнение към 
преиздадената поема, пряко кореспондирайки с Боян-Пеневата студия, чиято пета 
глава обговаря именно разказа на покосения от трагичната участ на децата си арабин. 
Струва си да се подчертае, че текстът на Бащата на чумавите е предаден в курсив, 
докато Анхели е отпечатан в стил, идентичен с научните студии и коментарите. Тази 
лека диспропорция тълкувам като подсказка за съвременния български усет при раз- 
граничаване между поезия и проза, защото е знаменателно, че и двете художествени 
произведения се окачествяват (правилно) като поеми. В същото време курсивният 
текст, трябва да се признае, възпира лекото четене на творбата, още повече че изре- 
ченията на Словацки там са относително дълги, а в превода не липсват и инверсии, 


и анжамбмани. 

Знаково за цялата книга е и поместването на студията на Калина Бахнева Из- 
ток - Изток в нейния край. От една страна, това е в разрез с практиката на кри- 
тическите издания за въведителни статии и обяснения, чиято функция е именно да 
очертаят контекстуалния хоризонт на представения документ, като по този начин мо- 
делират и неговото съвременно възприемане. От друга, обаче, споделям решението 
на авторката и издателите да оставят студията накрая. Така функцията на встъпление 
се запазва за Увода на Б. Пенев, като двете студии отстоят една от друга не само във 
времевото, но и в текстовото пространство. За К. Бахнева остава отговорността да из- 
каже последните думи в досегашните осмисляния на полската романтична традиция 
в България, като открехне вратата и за бъдещи изследвания. 

Студията на Бахнева прави точно това - с уважение пред фигурата и пости- 
женията на Професора тя веднага се насочва към проблем, който остава незасегнат 
от Б. Пенев и мнозина чужди коментатори на Словацки. Притегателен център на 
търсенията на софийската полонистка са Класическата античност и нейните преки 
и по-малко видими влияния върху творческия път на полския поет и изобщо върху 
образите на Гърция и Рим в славянския Романтизъм. Изходната постановка тук е де- 
кларирана категорично и с вещина: полските „Кгезу”... са в еднаква степен отворени 
към „сърцевината“ на страната |Полша| и към земите на Близкия изток. Оттук 
произтича и заглавието на студията, и маркирането на важния проблем на полското 
мислене за Изтока - едновременно като бленуваната люлка на европейската цивили- 
зация (Древна Гърция и Близкия изток) и като зоната, отвъд която тази цивилизация 
среща своята опака страна (на изток от полското източно Пограничие). 

Коментарите на Бахнева върху пътешествието на Словацки и върху самите 
коментари на Б. Пенев са положени в богат фактологичен и естетически контекст, 
силно разширяващ полоноцентричния (и полонофилски) поглед с процеси, зародили 
се в Западна Европа в зората на романтичната епоха. Като дългогодишен изследова- 
тел на делото на Б. Пенев и познавач на Полския неоромантизъм и авангард Бахнева 
много умело и увлекателно акцентира върху ангелическия мотив, въведен в полската 
словесност именно от големите романтици, и търси неговите основи в преломната 
концепция за полското мъченичество и богоизбраност, която в различни форми до 
днес оказва огромно влияние върху националната култура и съвременна митология. 
Проникновени са нейните разсъждения върху съотношението между ангелическо 
и Христово начало в образа на емблематичния Анхели. Този пласт от мотиви не- 
съмнено естетизира конкретните исторически картини чрез универсална за епо- 


хата символика, но и насочва към същностно полските измерения на романтичното 

страдание и неговия смисъл - натоварването на героя със свойства, присъщи един- 
ствено на Христос като спасител на човечеството. 

Судията на Бахнева дава силни аргументи за посочване на литературните пър- 
вопричини, позволили осмислянето на Сибир като адово пространство за поляците 
(своеобразно полско чрево адово - К.Р.), въпреки това подвластно на естетизация. 
Четейки поемата Анхели и през Херодот, и през Юлия Кръстева и Богдан Богданов, 
тя намира у главния герой актуализация на редица скрити черти от митичния Орфей. 
С това Калина Бахнева дава поредни доказателства за жизнеността на българската 
полонистика и нейната стойност на вносител на неподозирани ракурси към полската 
културна самобитност. 

Между кориците на практически всички български полонистични издания 
се съдържат специални благодарности към Полския институт в София за спомоще- 
ствователството при тяхното издаване. Настоящият случай не е изключение. Топли 
думи заслужава и издателство Сонм за поредния изискан продукт, подготвен от 


техния екип. 


238 


